Document ID: 32014D0854

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 7ης Νοεμβρίου 2014
για τον καθορισμό της θέσης που θα ληφθεί εξ ονόματος της Ευρωπαϊκής Ένωσης στο πλαίσιο της διοικητικής επιτροπής της Οικονομικής Επιτροπής των Ηνωμένων Εθνών για την Ευρώπη σχετικά με το σχέδιο του νέου κανονισμού για την πλευρική πρόσκρουση σε στύλο, καθώς και για το σχέδιο τροποποίησης του κανονισμού αυτού
(2014/854/ΕΕ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 114 σε συνδυασμό με το άρθρο 218 παράγραφος 9,
Έχοντας υπόψη την πρόταση της Ευρωπαϊκής Επιτροπής,
Εκτιμώντας τα ακόλουθα:
(1)
Με την απόφαση 97/836/ΕΚ του Συμβουλίου (1) η Ένωση προσχώρησε στη συμφωνία της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΗΕ) σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν και/ή να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές («αναθεωρημένη συμφωνία του 1958»).
(2)
Οι τυποποιημένες απαιτήσεις του σχεδίου του νέου κανονισμού ΟΕΕ/ΗΕ για τις ενιαίες διατάξεις σχετικά με την έγκριση οχημάτων όσον αφορά τις επιδόσεις πλευρικής πρόσκρουσης καθώς και το σχέδιο τροποποίησης του σχεδίου νέου κανονισμού της ΟΕΕ/ΗΕ για τις ενιαίες διατάξεις σχετικά με την έγκριση οχημάτων όσον αφορά τις επιδόσεις πλευρικής πρόσκρουσης έχουν ως σκοπό να εξαλειφθούν τα τεχνικά εμπόδια στο εμπόριο μηχανοκίνητων οχημάτων και των εξαρτημάτων τους μεταξύ των συμβαλλόμενων μερών της «αναθεωρημένης συμφωνίας του 1958» και να εξασφαλιστεί ότι τα εν λόγω οχήματα και τα κατασκευαστικά στοιχεία παρέχουν υψηλό επίπεδο ασφάλειας και προστασίας.
(3)
Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στη διοικητική επιτροπή της αναθεωρημένης συμφωνίας του 1958 όσον αφορά την έγκριση του εν λόγω σχεδίου κανονισμού ΟΕΕ/ΗΕ και το σχέδιο τροποποίησης του κανονισμού αυτού,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η θέση που θα ληφθεί εξ ονόματος της Ευρωπαϊκής Ένωσης στη διοικητική επιτροπή της αναθεωρημένης συμφωνίας του 1958 είναι να ψηφίσει υπέρ του σχεδίου του νέου κανονισμού ΟΕΕ/ΗΕ για τις ενιαίες διατάξεις σχετικά με την έγκριση οχημάτων όσον αφορά τις επιδόσεις πλευρικής πρόσκρουσης σε στύλο, όπως περιέχονται στο έγγραφο ECE TRANS/WP.29/2014/79, καθώς και το σχέδιο τροποποίησης του κανονισμού αυτού, όπως περιέχονται στο έγγραφο ECE TRANS/WP.29/2014/80.
Άρθρο 2
Η παρούσα απόφαση αρχίζει να ισχύει την ημερομηνία της έκδοσής της.
Βρυξέλλες, 7 Νοεμβρίου 2014.

Labels: 13
7
8
5